राजदूत पराजुलीद्वारा रियल म्याड्रिडलाई बुद्धमूर्ति प्रदान
स्पेनका लागि नेपाली राजदूत शर्मिला पराजुली ढकालले स्पेनिस क्लब रियल म्याड्रिडका अध्यक्ष फ्लोरेन्टिनो पेरेजलाई गौतम बुद्धको मूर्ति हस्तान्तरण गरेकी छन् ।
काठमाडौँ — स्पेनका लागि नेपाली राजदूत शर्मिला पराजुली ढकालले स्पेनिस क्लब रियल म्याड्रिडका अध्यक्ष फ्लोरेन्टिनो पेरेजलाई गौतम बुद्धको मूर्ति हस्तान्तरण गरेकी छन् ।रियल म्याड्रिड र पोलिडेपोर्टिभो कासेरेन्योबीच मंगलबारको खेलअघि राजदूत पराजुलीले पेरेजलाई राष्ट्रपति विद्यादेवी भण्डारीले पठाएको उपहारस्वरूप बुद्धको मूर्ति हस्तान्तरण गरेकी थिइन् । उनले कासेरेन्यो टिमका पदाधिकारीलाई पनि बुद्धमूर्ति हस्तान्तरण गरिन् ।कासेरेन्योले दुई साताअघि नेपाल भ्रमण गरेको थियो । स्पेनिस लिग संरचनामा सेगुन्डा डिभिजनको ग्रुप फोरमा रहेको कासेरेन्योले पोखरामा गण्डकी ११ र काठमाडौंमा काठमाडौं ११ सँग दुई मैत्रीपूर्ण खेल खेलेको थियो । टोलीले दुवै खेल जितेको थियो । टोलीले उक्त भ्रमणलाई कोपा डेल रे को तयारीको रुपमा लिएको थियो । त्यसअन्तर्गत कासेरेन्योले बुधबार कोपा डेल रेको अन्तिम ३२ मा रियल म्याड्रिडसँग प्रतिस्पर्धा गरेको हो । जुन खेलमा म्याड्रिड १–० ले विजयी भयो । गोल ६९ औं मिनेटमा रोड्रिगोले गरेका थिए । कोपा डेल रेमा रियल म्याड्रिड र कासेरेन्योबीचको खेलअघि दुवै टोलीका पदाधिकारीसाथ राजदूत शर्मिला पराजुली ।उक्त खेल हुनुपूर्व राजदूत पराजुलीले रियलका प्रशिक्षक कार्लो एन्सेलोटी, मार्केटिङ प्रमुख रोबर्टो कार्लोस र दुवै फुटबल क्लबका प्रतिष्ठित व्यक्ति तथा प्रतिनिधिलाई भेट गरेकी थिइन् ।